**Az Eötvös Loránd Tudományegyetem Természettudományi Kar felhívása**

**a 2021/2022. tanévi nemzeti felsőoktatási ösztöndíj pályázatra**

**Általános tudnivalók**:

A nemzeti felsőoktatási ösztöndíjat az oktatásért felelős miniszter adományozza a kiemelkedő tanulmányi eredményű, szakmai téren kimagasló teljesítményt nyújtó hallgatók részére.

A nemzeti felsőoktatási ösztöndíj egy teljes tanévre, azaz 10 hónapra szól, összege az Nftv. 114/D. § (1) bekezdés c) pontja alapján 2021-ben 40 000 Ft havonta.

A 2021/2022. tanévre elnyert nemzeti felsőoktatási ösztöndíj csak a 2021/2022. tanévben folyósítható a Kormányrendelet 10.§ (3) bekezdése szerint.

A nemzeti felsőoktatási ösztöndíjra a teljes idejű (nappali) alapképzésben, mesterképzésben, illetve osztatlan képzésben részt vevő állami ösztöndíjas, illetve önköltséges hallgatók pályázhatnak.

**A pályázat benyújtásának határideje**:

A 2021/2022. tanévi nemzeti felsőoktatási ösztöndíj pályázatra a hallgatók **2021. július 15-én 16 óráig** **adhatják be pályázatukat kizárólag a Neptun-on keresztül, Neptun-kérvény formájában. A határidő jogvesztő hatályú.**

*A kérvény „Nemzeti felsőoktatási ösztöndíj – 2021/22” néven érhető el.*

**Beadandó dokumentumok** (A kitöltött Neptun-kérvényhez csatolandó még):

* **Teljesítést igazoló dokumentumok**: minden, a pályázathoz csatolt dokumentumot sorszámmal kell ellátni, egy dokumentumon kizárólag egy teljesítés igazolható. A feltöltött fájl neve minden esetben utaljon a feltöltött fájl tartalmára.
* **Nyilatkozat**, arról, hogy korábbi években már elnyerte-e az ösztöndíjat (ha igen, melyik évben), vagy nem. Amennyiben már nyert korábban ösztöndíjat, akkor csak a legutóbbi elnyert pályázat óta nyújtott teljesítés adható be.
* Kitöltött **táblázat** az értékelésnél figyelembe vehető teljesítményekről a kiírás mellékleteként megadott sablonban. (A táblázatot szerkeszthető, xls formátumban töltsék fel.)

Kérem, figyeljenek arra, hogy a pályázat beadásakor minden szükséges dokumentumot csatoljanak, mert pont csak a megfelelően igazolt teljesítésre adható.

Felhívom a figyelmét, hogy pontozáskor csak a Neptunban szereplő nyelvvizsgákat fogja a bizottság figyelembe venni. Ezért kérem, ellenőrizze, hogy minden nyelvvizsgája rögzítve van-e a Neptunban. Ha nincs, keresse tanulmányi előadóját és a pályázata beadása előtt legalább 4 munkanappal kérje a rögzítést.

Hiánypótlásra nincs lehetőség.

**Pályázók köre**:

A **nemzeti felsőoktatási ösztöndíjra** az intézmény azon államilag ösztöndíjas, illetve önköltséges teljes idejű (nappali tagozatos) alapképzésben, mesterképzésben, illetve osztatlan képzésben részt vevő hallgatók **pályázhatnak**, akik jelenlegi vagy korábbi tanulmányaik során legalább két félévre bejelentkeztek és legalább 55 kreditet megszereztek, és az ELTE Természettudományi Kar az anyakaruk.

**A nemzeti felsőoktatási ösztöndíjra pályázhatnak** azok az alapképzésben tanulmányaikat befejező hallgatók is, akik az **alapfokozat megszerzését követően** a pályázást **követő szemeszterben** **egyetemi** **tanulmányaikat mesterképzésen folytatják**.

**A pályázat elfogadásának minimum feltételei**:

A benyújtott **pályázat elfogadásának minimumfeltétele**, hogy a hallgató **kreditekkel súlyozott tanulmányi** **átlaga az utolsó két aktív félévében** (az átlag a két félév együttesen számolt kreditekkel súlyozott átlaga) **legalább 4,51** **és ugyanebben a két félévben a megszerzett kreditek száma legalább 55.**

Annak a mesterképzésre felvételiző végzős alapszakos hallgatónak, aki 2021. június 25-ig sikeres záróvizsgát tesz, a nemzeti felsőoktatási ösztöndíj **pályázat elfogadásának** **minimumfeltétele**, hogy a hallgató **kreditekkel súlyozott tanulmányi átlaga az utolsó két aktív félévében legalább 4,51 és az ugyanebben a két félévben a megszerzett kreditek száma legalább 45.**

Annak az osztatlan tanárképzésben résztvevő hallgatónak, aki a képzettségi szintje szerinti mintatanterv alapján (általános iskolai szakképzettség esetén 9. szemeszter, középiskolai szakképzettség esetén 11. szemeszter) a 2021/2022-es tanévben kezdi meg az összefüggő egyéni iskolai gyakorlatát, a nemzeti felsőoktatási ösztöndíj **pályázat elfogadásának** **minimumfeltétele**, hogy a hallgató **kreditekkel súlyozott tanulmányi átlaga az utolsó két aktív félévében legalább 4,51 és az ugyanebben a két félévben a megszerzett kreditek száma legalább 40.**

**Pályázást kizáró ok**:

* Ki nem javított elégtelen érdemjegy az utolsó két aktív félévben.

**Egyéb tudnivalók**:

* Felhívom a pályázatot beadó hallgatók figyelmét, hogy **fokozottan figyeljenek** arra, hogy **minden megszerzett érdemjegyük** (nyári szakmai/terepgyakorlat kivételével) **szerepeljen a Neptunban**.
* Amennyiben a pályázó korábban már elnyerte a Köztársasági vagy a Nemzeti Felsőoktatási ösztöndíjat, akkor csak a legutóbbi elnyert pályázat óta nyújtott tevékenysége számít be az értékelésbe.
* Olyan tevékenységre, amelyre a képzés során kredit jár, nem adható pont.
* Csak felsőoktatási képzés ideje alatt végzett tevékenység pontozható.
* A kari rangsort az intézetek javaslata alapján a kar Tanulmányi és Oktatási Bizottsága alakítja ki.

Amennyiben több pályázó összesített pontszáma megegyezik, közöttük a rangsorolás a II. Szakmai Tevékenység pontban foglalt pontszám alapján történik. Ha még ezután is fennáll a pontegyezőség a további rangsor az I. Tanulmányok pontban foglalt tanulmányi eredményért kapott pontok alapján kerül megállapításra.

A pályázatok elbírálásának szempontjai:

1. Tanulmányok
2. Szakmai tevékenység
3. Közéleti, sport és egyéb tevékenység

A pontozás szempontjait a pályázati felhívás 1-es, 2-es és 3-as számú melléklete tartalmazza.

**Jogorvoslati lehetőség**:

Az ELTE oktatási és tanulmányi ügyek rektorhelyettese által kiadott tájékoztató alapján a hallgatói jogorvoslati kérelmek **beérkezésének** legvégső időpontja: 2021. szeptember 15. 14 óra.

A fellebbezési kérelem kizárólag e-mailben küldhető meg az ELTE Kancellária, Jogi, Humánszolgáltatási és Közbeszerzési Főigazgatóságára a hjb@kancellaria.elte.hu e-mail címre. A postai úton való küldés, vagy a személyes leadás lehetősége kizárt.

Budapest, 2021. június 4.

dr. Müller Viktor

a Tanulmányi és Oktatási Bizottság elnöke